छेड़छाड़ के मामले में बीएसपी विधायक निलंबित  
मायावती ने दिल्ली की लड़कियों के साथ छेड़छाड़ के मामले में विधायक शाहनवाज राणा के सुरक्षाकर्मियों की गिरफ्तारी के मद्देनजर राणा को निलंबित कर दिया है।
उत्तर प्रदेश की मुख्यमंत्री मायावती ने हाल ही में दिल्ली की लड़कियों के साथ कथित छेड़छाड़ और दुराचार करने के प्रयासों के मामले में पार्टी विधायक शाहनवाज राणा के सुरक्षाकर्मियों की गिरफ्तारी को गंभीरता से लेते हुए राणा को पार्टी की सदस्यता से निलंबित कर दिया।  प्रदेश के प्रमुख सचिव गृह कुंवर फतेह बहादुर ने संवाददाताओं को बताया कि मुख्यमंत्री ने विधायक राणा के सुरक्षाकर्मियों एवं रिश्तेदारों की दिल्ली की कुछ लड़कियों के साथ कथित छेड़छाड़ एवं दुराचार के आरोप में की गई गिरफ्तारी को गंभीरता से लेते हुए राणा को पार्टी की सदस्यता से निलंबित कर दिया है।  फतेह बहादुर ने बताया है कि मुख्यमंत्री ने पार्टी को यह निर्देश भी दिए हैं कि निलंबित विधायक राणा को पार्टी के किसी भी कार्यक्रम में न तो आमंत्रित किया जाए और न ही घुसने दिया जाए।  उन्होंने कहा कि मुख्यमंत्री ने मुजफ्फरनगर में हुई घटना को पूरी गंभीरता से लेते हुए स्पेशल टास्क फोर्स को निर्देश दिए हैं कि इस गंभीर प्रकरण में त्वरित कार्रवाई करते हुए दोषियों के विरुद्ध सख्त से सख्त कार्रवाई की जाए।